## Pravilnik o obrascima i načinu vođenja registra udruga i registra stranih udruga i obrascima i postupku prijave osnivanja i djelovanja ustrojstvenih oblika udruga

### NN 101/1997 (29.9.1997.), Pravilnik o obrascima i načinu vođenja registra udruga i registra stranih udruga i obrascima i postupku prijave osnivanja i djelovanja ustrojstvenih oblika udruga

# **MINISTARSTVO UPRAVE**

Na temelju članka 8. stavka 6. i članka 15. stavka 3. Zakona o udrugama
("Narodne novine", broj 70/97), ministar uprave donosi

## **PRAVILNIK**

### **O OBRASCIMA I NAČINU VOĐENJA REGISTRA UDRUGA I REGISTRA STRANIH UDRUGA I OBRASCIMA I POSTUPKU PRIJAVE OSNIVANJA I DJELOVANJA USTROJSTVENIH OBLIKA UDRUGA**

I. OPĆE ODREDBE

*Sadržaj Pravilnika*

Članak 1.

Ovim Pravilnikom propisuje se oblik i sadržaj obrasca registra udruga
i registra stranih udruga, zahtjeva za upis u registar udruga i registar
stranih udruga, zahtjeva za upis promjena u registar udruga i registar
stranih udruga, prijave osnivanja i djelovanja ustrojstvenih oblika udruga,
način popunjavanja obrazaca, sadržaj izvatka iz registra udruga i registra
stranih udruga, način podnošenja zahtjeva za upis u registar udruga i registar
stranih udruga, te način upisa i vođenja registra udruga i registra stranih
udruga, zbirki isprava i popisa ustrojstvenih oblika udruga.

*Javnost registra*

Članak 2.

(1) Registar udruga i registar stranih udruga su javni.

(2) Svaka osoba ima pravo uvida u podatke upisane u registre i zbirke
isprava propisane ovim Pravilnikom, osim uvida u osobne podatke osnivača
i osoba ovlaštenih za zastupanje udruge odnosno strane udruge.

(3) Uvid u registre i zbirke isprava obavlja se uz nazočnost ovlaštene
osobe zadužene za vođenje registra.

(4) Prepisivanje podataka iz zbirke isprava može se iznimno dopustiti
osobi koja ima pravni interes.

II. REGISTAR UDRUGA

*Vođenje registra udruga*

Članak 3.

(1) Registar udruga vodi se na elektroničkom računalu.

(2) Uz registar udruga vodi se i zbirka isprava u pisanom obliku.

(3) Županijski uredi koji nemaju tehničke uvjete za vođenje registra
udruga na elektroničkom računalu, do ostvarenja tih uvjeta registar udruga
vode u pisanom obliku.

Članak 4.

(1) Registar udruga sastoji se od registarskih uložaka za svaku udrugu
posebno, u koje se upisuju podaci o svakoj pojedinoj udruzi.

(2) Svaki registarski uložak obilježava se registarskim brojem udruge.

(3) Registarski ulošci iz stavka 1. ovoga članka sadrže, za svaki upis
posebno, podatke iz članka 6. stavka 1. ovoga Pravilnika.

*Jedinstvena baza podataka*

Članak 5.

(1) Registri udruga vođeni na računalu povezuju se računalno-komunikacijskim
sustavom u jedinstvenu bazu podataka za Republiku Hrvatsku.

(2) Jedinstvena baza podataka iz stavka 1. ovoga članka sadrži podatke
upisane u registrima udruga svih županijskih ureda i registru udruga Ministarstva
uprave.

(3) Županijski ured dužan je do svakog 5. u mjesecu Ministarstvu uprave
dostaviti podatke iz registra udruga za protekli mjesec, na odgovarajućem
mediju.

(4) Jedinstvena baza podataka vodi se u Ministarstvu uprave.

*Sadržaj registra udruga*

Članak 6.

(1) U registar udruga upisuju se sljedeći podaci udruge:

1. registarski broj

2. datum upisa

3. naziv

4. skraćeni naziv

5. sjedište (mjesto, ulica i kućni broj)

6. područje djelovanja

7. ciljevi i osnovni sadržaj djelatnosti

8. osobe ovlaštene za zastupanje (ime, prezime i svojstvo)

9. promjena naziva

10. promjena skraćenog naziva

11. promjena sjedišta

12. promjena ciljeva i djelatnosti

13. promjena statuta

14. promjena osoba ovlaštenih za zastupanje

15. privremena zabrana djelovanja

16. zabrana djelovanja

17. prestanak udruge

(2) Registar udruga koji se vodi u pisanom obliku mora sadržavati podatke
iz stavka 1. ovoga članka.

*Registarski broj udruge*

Članak 7.

(1) Registarski broj udruge je broj koji se svakoj udruzi dodjeljuje
pri upisu u registar.

(2) Registarski broj udruge se dodjeljuje računalom.

(3) Jednom dodijeljeni registarski broj udruge neće se mijenjati, niti
će se nakon prestanka udruge dodjeljivati nekoj drugoj udruzi.

(4) Jednoj udruzi ne smije se dodijeliti više registarskih brojeva.

(5) Županijski uredi iz članka 3. stavka 3. ovoga Pravilnika registarski
broj udruge dodjeljuju ručno.

*Sadržaj registarskog broja udruge*

Članak 8.

(1) Registarski broj udruge se sastoji od:

- dvoznamenkastog broja tijela nadležnog za registraciju (županijskog
ureda ili Ministarstva uprave) kod kojega je upisana udruga i

- šesteroznamenkastog rednog broja.

(2) Dvoznamenkasti broj tijela nadležnog za registraciju određuje se
redoslijedom propisanim člankom 2. Zakona o područjima županija, gradova
i općina u Republici Hrvatskoj ("Narodne novine", broj 10/97), na način
da se županije označe brojem od 01 do 20.

(3) Dvoznamenkasti broj Grada Zagreba je 21.

(4) Dvoznamenkasti broj Ministarstva uprave je 00.

(5) Redni broj određuje tijelo nadležno za registraciju po redoslijedu
otvaranja registarskih uložaka počevši od 000001.

*Vođenje zbirki isprava*

Članak 9.

(1) Zbirka isprava vodi se za svaku udrugu upisanu u registar udruga.

(2) Na omotu zbirke isprava upisuje se naziv udruge i registarski broj
udruge pod kojim je upis obavljen.

(3) Zbirka isprava sadrži: primjerak zahtjeva za upis u registar odnosno
za upis promjena u registar; ovjereni statut odnosno izmjene i dopune statuta;
zapisnik o radu i odlukama nadležnog tijela udruge; popis osnivača i osoba
ovlaštenih za zastupanje; izvod iz sudskog ili drugog registra za pravnu
osobu osnivača udruge; odobrenje iz članka 13. stavak 1. i 3. te suglasnost
ili odobrenje iz članka 16. stavka 2. podstavka 7. Zakona o udrugama; primjerak
rješenja o upisu u registar te drugih rješenja odnosno presuda donesenih
temeljem Zakona o udrugama.

*Zahtjev za upis u registar*

Članak 10.

(1) Zahtjev za upis u registar udruga osnivači podnose tijelu nadležnom
za registraciju na Obrascu broj 1 - Zahtjev za upis u registar udruga.

(2) Podnositelj zahtjeva dužan je uz zahtjev priložiti sve dokaze koji
su navedeni ispod odgovarajuće rubrike zahtjeva i to: zapisnik o radu i
odlukama osnivačke skupštine, statut, popis osnivača, imena osoba ovlaštenih
za zastupanje te dokaz o državljanstvu osnivača i osoba ovlaštenih za zastupanje,
izvod iz sudskog ili drugog registra za pravnu osobu i dokaz o državljanstvu
njenog predstavnika u udruzi, odobrenje iz članka 13. stavka 1. i 3. Zakona
o udrugama i suglasnost ili odobrenje nadležnog tijela državne uprave iz
članka 16. stavka 2. podstavka 7. Zakona o udrugama.

(3) Prilozi se podnose u izvorniku, prijepisu ili preslici.

(4) Popis osnivača udruge prilaže se na Obrascu broj 2 - Popis osnivača
udruge.

*Upis promjena u registar*

Članak 11.

(1) Udruga prijavljuje promjenu statuta, naziva, sjedišta, ciljeva i
djelatnosti, imena osoba ovlaštenih za zastupanje i prestanak udruge na
Obrascu broj 3 - Zahtjev za upis promjena u registar udruga.

(2) Podnositelj zahtjeva dužan je priložiti sve dokaze koji su navedeni
ispod odgovarajuće rubrike zahtjeva i to: zapisnik o radu skupštine i odluka
o promjeni, novi statut ili njegove izmjene i dopune te dokaz o državljanstvu
osoba ovlaštenih za zastupanje udruge.

(3) Statut udruge ili njegove izmjene i dopne ovjerava tijelo nadležno
za registraciju na način da se stranice statuta ili njegove izmjene i dopune
prošiju jamstvenikom (vrpcom), a oba kraja jamstvenika na posljednjoj stranici
pričvrste naljepnicom na kojoj se otisne pečat tijela nadležnog za registraciju.
Na posljednjoj stranici statuta upisuje se tekst ovjere koji glasi:

"(naziv tijela nadležnog za registraciju) OVJERAVA DA JE OVAJ STATUT
U SKLADU SA ZAKONOM O UDRUGAMA:

Brojčana oznaka rješenja: M.P. POTPIS OVLAŠTENE
OSOBE"

*Prijava osnivanja i djelovanja ustrojstvenih oblika udruge*

Članak 12.

(1) Prijavu osnivanja i djelovanja svojih ustrojstvenih oblika (podružnica,
ogranaka, klubova), udruga podnosi tijelu državne uprave kod kojeg je registrirana
udruga na Obrascu broj 4 - Prijava osnivanja i djelovanja ustrojstvenog
oblika udruge.

(2) Podnositelj prijave dužan je uz prijavu priložiti odluku nadležnog
tijela udruge o osnivanju i djelovanju ustrojstvenog oblika udruge te odluku
o davanju ovlaštenja za predstavljanje ustrojstvenog oblika udruge.

(3) Prijavu osnivanja i djelovanja ustrojstvenog oblika udruge potpisuje
osoba ovlaštena za zastupanje udruge.

Članak 13.

(1) Ustrojstveni oblik udruge upisuje se u popis ustrojstvenih oblika
udruga.

(2) Popis ustrojstvenih oblika udruga vodi se na elektroničkom računalu.

(3) Popis ustrojstvenih oblika sadrži sljedeće podatke: naziv i sjedište
ustrojstvenog oblika, datum prijave te ime i prezime osobe ovlaštene za
predstavljanje ustrojstvenog oblika.

*Izvadak iz registra udruga*

Članak 14.

(1) Tijelo nadležno za registraciju izdaje, na zahtjev osobe ovlaštene
za zastupanje udruge, izvadak iz registra udruga u obliku računalnog ispisa
podataka upisanih u registar udruga.

(2) Izvadak iz registra udruga sadrži sljedeće podatke udruge:

1. registarski broj

2. datum upisa

3. naziv

4. skraćeni naziv

5. sjedište (mjesto, ulica i kućni broj)

6. područje djelovanja

7. osnovni sadržaj djelatnosti

8. osobe ovlaštene za zastupanje (ime, prezime i svojstvo)

9. privremena zabrana djelovanja

10. zabrana djelovanja

11. prestanak udruge

12. potpis ovlaštene osobe

13. pečat tijela nadležnog za registraciju

(3) Izvadak iz registra udruga sadrži posljednje podatke koji su upisani
u registar udruga i odgovaraju najnovijem stanju.

(4) Na zahtjev suda ili drugog tijela državne vlasti, a u cilju utvrđivanja
činjenica u postupku koji to tijelo vodi, izvadak može sadržavati i zastarjele
podatke, a što u izvatku mora biti izričito naznačeno.

III. REGISTAR STRANIH UDRUGA

*Vođenje registra stranih udruga*

Članak 15.

(1) Registar stranih uduga vodi se na elektroničkom računalu.

(2) Uz registar stranih udruga vodi se i zbirka isprava u pisanom obliku.

Članak 16

(1) Registar stranih udruga sastoji se od registarskih uložaka za svaku
stranu udrugu posebno, u koje se upisuju podaci o svakoj pojedinoj stranoj
udruzi.

(2) Svaki registarski uložak obilježava se registarskim brojem strane
udruge.

(3) Registarski ulošci iz stavka 2. ovoga članka sadrže, za svaki upis
posebno, podatke iz članka 17. ovoga Pravilnika.

*Sadržaj registra stranih udruga*

Članak 17.

U registar stranih udruga upisuju se sljedeći podaci strane udruge:

1. registarski broj

2. datum upisa

3. naziv

4. skraćeni naziv

5. sjedište (mjesto, ulica i kućni broj)

6. ciljevi i osnovni sadržaj djelatnosti

7. osobe ovlaštene za zastupanje (ime, prezime i svojstvo)

8. zemlja sjedišta i adresa u zemlji sjedišta

9. promjena naziva

10. promjena skraćenog naziva

11. promjena sjedišta

12. promjena djelatnosti

13. promjena statuta

14. promjena osoba ovlaštenih za zastupanje

15. privremena zabrana djelovanja

16. zabrana djelovanja

17. prestanak strane udruge

*Registarski broj strane udruge*

Članak 18.

(1) Registarski broj strane udruge je broj koji se svakoj stranoj udruzi
dodjeljuje pri upisu u registar.

(2) Registarski broj strane udruge dodjeljuje se računalom.

(3) Jednom dodijeljeni registarski broj strane udruge neće se mijenjati
niti će se nakon prestanka strane udruge, dodjeljivati nekoj drugoj stranoj
udruzi.

(4) Jednoj stranoj udruzi ne smije se dodijeliti više registarskih brojeva.

*Sadržaj registarskog broja strane udruge*

Članak 19.

(1) Registarski broj strane udruge se sastoji od:

- dvoznamenkastog broja Ministarstva uprave i

- četveroznamenkastog rednog broja.

(2) Dvoznamenkasti broj Ministarstva uprave je 00.

(3) Redni broj određuje Ministarstvo uprave stranim udrugama po redoslijedu
otvaranja registarskih uložaka počevši od 0001.

*Vođenje zbirki isprava*

Članak 20.

(1) Zbirka isprava vodi se za svaku stranu udrugu upisanu u registar
stranih udruga.

(2) Na omotu zbirke isprava upisuje se naziv strane udruge i registarski
broj strane udruge pod kojim je upis obavljen.

(3) Zbirka isprava sadrži: primjerak zahtjeva za upis u registar te
svih priloga uz zahtjev temeljem kojih je obavljen upis odnosno promjena
podataka u registru, primjerak rješenja o upisu u registar, rješenja kojim
je odobren upis promjena u registar te rješenja kojim je utvrđen prestanak
i brisanje strane udruge iz registra.

*Zahtjev za upis u registar*

Članak 21.

(1) Zahtjev za upis u registar stranih udruga podnosi se Ministarstvu
uprave na Obrascu broj 5 - Zahtjev za upis u registar stranih udruga.

(2) Podnositelj zahtjeva dužan je uz zahtjev priložiti sve dokaze koji
su navedeni ispod odgovarajuće rubrike zahtjeva i to: suglasnost Ministarstva
vanjskih poslova iz članka 9. stavka 2. Zakona o udrugama; izvadak iz registra
u kojem je u zemlji sjedišta strana udruga upisana, ako je strana udruga
registrirana u zemlji svoga sjedišta, ne stariji od mjesec dana, iz kojega
je vidljivo tko je ovlašten zastupati stranu udrugu te za obavljanje koje
djelatnosti je ona registrirana; potvrda nadležnog tijela zemlje sjedišta
strane udruge da se u toj zemlji udruge ne registriraju, ako strana udruga
nije registrirana u zemlji svoga sjedišta; ovjereni prijevod toga izvatka
ili potvrde na hrvatskom jeziku; ovjereni prijevod statuta na hrvatskom
jeziku i latiničnom pismu i dokaz o državljanstvu osobe ovlaštene za zastupanje
strane udruge te drugi dokazi iz članka 21. stavka 1. podstavka 6. Zakona
o udrugama.

(3) Prilozi se podnose u izvorniku, ovjerenom prijepisu ili preslici.

*Upis promjena u registar*

Članak 22.

(1) Strana udruga prijavljuje promjenu statuta, naziva, sjedišta, djelatnosti,
imena osoba ovlaštenih za zastupanje i prestanak obavljanja djelatnosti
na području Republike Hrvatske na Obrascu broj 6 - Zahtjev za upis promjena
u registar stranih udruga.

(2) Podnositelj zahtjeva dužan je priložiti sve dokaze koji su navedeni
ispod odgovarajuće rubrike zahtjeva i to: zapisnik o radu nadležnog tijela
strane udruge i odluku o promjeni, novi statut ili njegove izmjene i dopune
te dokaz o državljanstvu osoba ovlaštenih za zastupanje strane udruge.

*Izvadak iz registra stranih udruga*

Članak 23.

(1) Tijelo nadležno za registraciju izdaje, na zahtjev osobe ovlaštene
za zastupanje strane udruge, izvadak iz registra stranih udruga u obliku
računalnog ispisa podataka upisanih u registar stranih udruga.

(2) Izvadak iz registra stranih udruga sadrži sljedeće podatke strane
udruge:

1. registarski broj

2. datum upisa

3. naziv

4. skraćeni naziv

5. sjedište (mjesto, ulica i kućni broj)

6. osnovni sadržaj djelatnosti

7. osobe ovlaštene za zastupanje (ime, prezime i svojstvo)

8. zemlja sjedišta i adresa u zemlji sjedišta

9. privremena zabrana djelovanja

10. zabrana djelovanja

11. prestanak djelovanja

12. potpis ovlaštene osobe

13. pečat tijela nadležnog za registraciju

(3) Izvadak iz registra stranih udruga sadrži posljednje podatke koji
su upisani u registar udruga i odgovaraju najnovijem stanju.

(4) Na zahtjev suda ili drugog tijela državne vlasti, a u cilju utvrđivanja
činjenica u postupku koji to tijelo vodi, izvadak može sadržavati i zastarjele
podatke, a što u izvatku mora biti izričito naznačeno.

IV. ČUVANJE REGISTARA I ZBIRKI ISPRAVA

Članak 24.

(1) Zbirke isprava propisane ovim Pravilnikom smatraju se ispravama
trajne vrijednosti.

(2) Podaci upisani u registar vođen na elektroničkom računalu jednom
tjedno upisuju se na odgovarajući medij kao sigurnosna kopija.

(3) Ovlaštena osoba zadužena za vođenje registra dužna je čuvati registar
i zbirke isprava na način da se zaštite od zloporabe, oštećenja i uništenja.

V. PRIJELAZNE I ZAVRŠNE
ODREDBE

Članak 25.

(1) Zahtjevi i prijave koje se podnose na obrascima iz članka 10. stavka
1., članka 11. stavka 1., članka 21. stavka 1. i članka 22. stavka 1. ovoga
Pravilnika podnose se u dva primjerka.

(2) Obrasci se popunjavaju pisaćim strojem ili štampanim slovima.

(3) Podaci koji se upisuju u rubrike obrazaca moraju biti istovjetni
s odredbama statuta, odlukama odnosno zaključcima tijela udruge ili strane
udruge na koje se ti podaci odnose.

Članak 26.

Obrasci broj 1, 2, 3, 4, 5 i 6 s odgovarajućim sadržajem tiskani su
uz ovaj Pravilnik i čine njegov sastavni dio.

Članak 27.

Sadržaj zbirki isprava dosadašnjih društvenih organizacija, udruženja
građana, udruženja stranaca i stranih udruga registriranih pri Ministarstvu
gospodarstva ulaže se u zbirku isprava udruge odnosno strane udruge koja
je pravni sljednik društvene organizacije, udruženja građana, udruženja
stranaca i strane udruge registrirane pri Ministarstvu gospodarstva.

Članak 28.

Stupanjem na snagu ovoga Pravilnika prestaju važiti Pravilnik o obrascima
i načinu vođenja registra društvenih organizacija ("Narodne novine", broj
34/82), Pravilnik o registru udruženja građana ("Narodne novine", broj
27/82) i Pravilnik o obrascima i načinu vođenja registra međunarodnih organizacija
i organa međunarodnih organizacija ("Narodne novine", broj 49/83).

Članak 29.

Ovaj Pravilnik stupa na snagu osmog dana od dana objave u "Narodnim
novinama".

Klasa: 230-01/97-01/991
Urbroj: 515-02-02/4-97-1
Zagreb, 25. rujna 1997.

Ministar
**Davorin Mlakar,** v. r.

![](dodatni/367981.gif)
![](dodatni/367982.gif)
![](dodatni/367983.gif)
![](dodatni/367984.gif)
![](dodatni/367985.gif)
![](dodatni/367986.gif)
![](dodatni/367987.gif)
![](dodatni/367988.gif)

Pravilnik, NN 101/1997-1578